
SLIK SLUTTET FORRIGE BOK:

Andreas takket og beveget seg bort til garderoben. Han tok på seg frakken. Kjente hvor godt den satt, hvor fornøyd han var med kjøpet og så for seg hvordan han om få uker ville gå gjennom den kalde New York-vinden iført den.

Det var først da de sto ute på gaten og ventet på vognen at han stakk hånden i lommen og kjente den lille papirbiten.

Han trakk den forsiktig opp. En liten, hvit lapp, brettet i to. Han så fort bort på Margrete og Oscar som sto tett inntil hverandre. Begge så etter vognen og la ikke merke til verken ham eller lappen han hadde trukket opp av lommen. Han stakk den fort ned igjen uten å brette den ut. Kjente at han med ett var blitt varm og oppkavet.

Vel hjemme trakk han seg straks tilbake på gjesterommet. Unnskyldte seg med at han var trett og hadde fått for meget vin. Han lukket døren bak seg og kjente en lettelse over endelig å være alene.

Han dro lappen opp fra lommen. Hjertet banket i brystet som om han sto foran stor fare.

Han brettet den forsiktig ut. Slik en vakker håndskrift, ung og feminin.

I morgen klokken to på Halvorsens Conditori.

I.K.


Viktige personer i

INGEBORGS VERDEN:

Ingeborg Kaas, født 12. februar 1890

Edvard Kaas, Ingeborgs eldre bror

Andreas Kolde, venn av Oscar

Frederik Friis, Ingeborgs venn

Live Mogensen, tidligere skolevenninne av Ingeborg

Birgitte Meyer, venninne av Ingeborg

Niels og Paal, Frederiks fettere fra Danmark

Oscar Bentsen, Edvard og Andreas’ venn

Margrete, Oscars frue

Ada Syvertsen, Margretes venninne

Katarina Simonsen, lege og kvinnesakskvinne

Augusta, Edvards tjenestepike i Bygdø allé


KAPITTEL 1

Ingeborg

(Kristiania, desember 1908)

Festen var over. Lokalet ble sakte tømt for mennesker. Hun hørte lydene av skrapende stoler mot gulvet, tunge skritt, mumlende samtaler idet de siste feststemte gjestene forlot salen og bega seg ut i korridoren og videre ned trappene.

Hun satt fortsatt ved bordet. Edvard og faren hadde gått ut av salen for å ønske gjestene farvel.

«Takk for at De kom,» hørte hun Edvard si om og om igjen, «og en riktig god jul til Dem og Deres familie.»

Hun så ned i bordplaten, hjertet banket fort og hardt, faren var ennå ikke over for at hennes hodeløse handling ikke ville skape skandale foran foreldrene, de ansatte, Frederik. Hun vendte seg ikke mot døren, fulgte ham ikke med øynene, allikevel visste hun akkurat når han beveget seg over gulvet sammen med vennene.

Hun lente seg forsiktig inn mot Frederik og la hodet på skulderen hans.

«Er du trett?» sa han og la hodet mot hennes.

«Ja, kanskje litt,» hvisket hun tilbake og kjente tryggheten i den smale skulderen og det varme ansiktet tett inntil sitt eget. Hun trakk pusten og lukket øynene.

«Du er uten tvil den vakreste i rommet,» sa han og kysset henne lett på kinnet, «alle ser på deg!» la han til.

Hennes egen Frederik. Hva var det hun drev med? Hun fikk med ett lyst til å gråte, følte seg uvel, kvalm, oppskaket. Panikken vokste i henne.

Hva hadde hun gjort?

Hun åpnet øynene igjen og stirret på nytt ned i bordplaten, redd for å la blikket fare over gjestene på gulvet, redd for å la blikket treffe ham som beveget seg over gulvet og bort til døren. Hun stirret på den halvspiste desserten, det tomme glasset, den krøllete servietten, det veltede bordkortet. Hun studerte det hele, forsøkte å holde oppmerksomheten på disse små, hverdagslige detaljene, mens hun kjempet mot fristelsen til bare i et sekund eller to å la øynene hvile på køen foran døren ut i korridoren hvor han sto.

Hun kunne ikke fatte hva hun hadde gjort. Hun så for seg papiret på farens skrivebord. Pennen. Blekket som hadde formet ordene. De tankeløse ordene.

I morgen klokken to på Halvorsens Conditori. I.K.

Hvilket anstendig menneske skriver noe slikt til en fremmed mann, en mann hun riktignok for få måneder siden hadde kysset i trappeoppgangen der hjemme, men dog? Hvilket anstendig menneske sniker seg så inn i en garderobe med hundrevis av frakker og kåper på rekke og rad, finner uten problemer straks hans eksklusive, moderne Amerika-frakk, og så lynraskt stikker hånden ned i lommen og legger en liten, brettet lapp der? En uanstendig, håndskrevet beskjed til en mann hun slett ikke kjenner?

Var ikke disse hodeløse handlingene bevis på at hun hadde et fordervet sinn? Jo, ganske visst!

Hun skulle sitte slik med hodet på Frederiks skulder og puste normalt, holde alt under kontroll selv om hun kjente at panikken rev hardere i henne for hvert sekund.

Hva ville han tro når han fant lappen i frakkelommen? Hva om han fant den mens han ennå var i Margretes selskap? Tanken fikk det til å gå kaldt nedover ryggen hennes. Det var altfor sent å løpe ut i garderoben og fjerne lappen fra frakkelommen. Altfor sent.

Så slo det henne at han kanskje var på vei til Ada. Hun ble kokende varm mens hun så for seg at han ville henge fra seg frakken i hennes bopel, hvor nå den befant seg, og at Ada kanskje ved en tilfeldighet ville stikke hånden ned i frakkelommen og oppdage den, at de sammen ville brette den ut og se forundret på hverandre, kanskje le over det uanstendige, barnslige påfunnet fra den unge piken.

Hun fikk vondt i magen, hårene reiste seg på armene og hun gikk fra å være kokende varm til iskald og skjelven.

«Er du kald, Ingeborg?» hvisket Frederik, «du kan få låne dressjakken min hvis du vil,» men hun ristet bare svakt på hodet.

«Jeg er bare litt trett, det har vært en begivenhetsrik dag,» hvisket hun tilbake, og forsøkte å holde stemmen kjærlig og uanfektet.

«Nå skal vi snart begi oss hjemover,» sa Frederik mens han la hånden på kinnet hennes og strøk det kjærlig.

Hun snudde seg mot ham og ble med ett redd for at han hadde sett Andreas stirre på henne, men han smilte bare kjærlig og fortsatte å stryke henne på kinnet.

Han sto ved døren nå.

Hun snudde ikke på hodet. Men hun klarte ikke lenger å la være å se dit. Hun klarte ikke.

Han sto med ryggen til henne. Snudde seg ikke hennes vei. Han trippet, som om han ikke kunne vente på å komme seg ut av rommet og at det irriterte ham at det tok tid. Oscar og Margrete sto foran ham og holdt rundt hverandre. Margrete snudde seg og sa noe til ham, som han nikket bekreftende til.

Der tok Edvard hånden hans. Sa noe. Smilte. Andreas svarte. Ville han snu seg mot henne?

Jeg må vite, tenkte hun, jeg må vite! Snur han hodet, vet jeg. Da vet jeg at han er min. La ham snu hodet, om enn bare litt! Samtidig vrengte det seg i henne, for hun skulle jo slett ikke føle dette, ikke mens Frederik satt rett ved henne og strøk henne over kinnet!

Den brede ryggen hans. Rak og sterk. Et nikk mot Edvard.

Så var han borte, ute av døren.


KAPITTEL 2

Andreas

Han trakk ut stolen ved det lille skrivebordet på gjesteværelset. Selv om han hadde sittet mesteparten av ettermiddagen og kvelden, kjentes det uendelig deilig å sette seg igjen. Det føltes ut som om han hadde løpt milevis og endelig fikk hvile.

Han skalv på hendene. Stirret på den lille, hvite lappen. Leste på nytt de få ordene.

I morgen klokken to på Halvorsens Conditori. I.K.

Han kunne ikke begripe hvordan lappen hadde havnet i frakkelommen hans, for hun hadde da befunnet seg i salen gjennom hele selskapet? Eller nei, nå erindret han at hun hadde ankommet noen minutter etter de andre, med et par briller i hånden som hun hadde gitt til faren.

Han ristet svakt på hodet. Stirret igjen på lappen.

De få gangene han hadde latt blikket sveipe over henne, hadde han ikke sett noe som skulle tilsi at hun la merke til ham. Hun hadde, så vidt han kunne observere, ikke sett mot ham en eneste gang. Ikke vist ham den minste interesse. Kun holdt seg korrekt og ømt til sin vakre, unge kjæreste som satt tett inntil henne.

Bare en gang hadde han møtt blikket hennes. Ute i korridoren, på vei inn til salen. De skinnende øynene hennes på ham. I noen korte, magiske sekunder hadde han trodd hun var hans, at lengselen var besvart og at kysset i oppgangen bare var begynnelsen, før han i løpet av selskapet hadde innsett at alt håp var ute. At det var ham, den unge, kjekke, skadede gutten, hun hørte sammen med, at det var han som var hennes fremtid.

De var som ett, de to. Det var slik han hadde tenkt da han så dem. De hørte sammen. Han så det i hvordan de la hodene inn mot hverandre, hvordan de hvisket, smilte mot hverandre, hvordan hun nesten umerkelig støttet ham når han gikk, hvordan alt mellom dem var intimt, nært, fortrolig. Evig.

Så hvorfor hadde hun skrevet denne beskjeden til ham?

Han fikk det ikke til å stemme. Han studerte igjen lappen. Det fine, tykke papiret, den feminine håndskriften, bokstavene lett lent mot høyre, nederst en liten blekkflekk, en dråpe som var falt av spissen på pennen, men som, om man la godviljen til, var formet som et lite hjerte. Hadde hun virkelig skrevet til ham?

En forrædersk mistanke slo ned i ham.

Kunne det være noen andre som hadde skrevet den, noen som ville spille ham et puss? Noen som ville sette opp en felle for ham, se om han faktisk dukket opp på Halvorsens Conditori for å møte en kvinne som så vidt var blitt voksen? Margrete, kunne hun ha gjort noe sånt for å få vite om Ada hadde rett?

Han ristet svakt på hodet. Var han i ferd med å gå fra vettet? Selvsagt ville ikke Margrete ha gjort noe sånt, ei heller Ada. Det ville jo være galskap. Men, var det ikke også galskap å tro at den unge frøken Kaas ville risikere alt for å møte ham?

Han reiste seg, gikk bort til knaggen der frakken hang og la lappen i innerlommen. Ingen måtte under noen omstendighet få se den, men han klarte ikke å rive den i stykker og kaste den i papirkurven slik han visste han burde.

Han kledte av seg uniformen og la seg på sengen. Det var godt og varmt i rommet, men han var stekende varm innenfra, som om hele kroppen kokte.

Han lukket øynene. Så henne for seg ute i korridoren før festen. Smilet hennes; hemmelighetsfullt, sammensvergende, et smil bare de to forsto, det var det han hadde tenkt. Øynene som fulgte ham. Han hadde kjent dem i ryggen. Han husket hvor varm han var blitt, hvor godt det hadde vært å få av seg frakken. Hun hadde lagt merke til frakken, det visste han, for hvordan hadde hun ellers kunne identifisere den i garderoben senere? Han smilte ved tanken, det var jo nettopp for henne han hadde kjøpt den.

«Ingeborg,» hvisket han så lavt at han nesten ikke hørte det selv, «min Ingeborg.»

Kunne han begi seg ned til konditoriet?  Ville hun være der eller ville hun under festen ha innsett at lappen hadde vært et feiltrinn, et impulsivt påfunn hun angret bittert på?

Han hadde ingen planer for morgendagen. Han hadde riktignok lovet Margrete at han skulle være med dem til søndagsgudstjenesten, men bortsett fra det, var dagen hans åpen. Hva skulle han si dersom de foreslo at han ble med et annet sted? Skulle han lyve og si at han var opptatt, for så å snike seg som en tyv til et møte med en kvinne han for kort tid siden hadde sverget at ikke interesserte ham?

Han var tung i hodet og seg langsomt inn i søvnen. Der møtte han igjen ansiktet hennes, og det hemmelighetsfulle smilet.

